Juraj Hradský

Juraj Hradský (* 2. júl 1953, Cífer) je slovenský výtvarník, spisovateľ a publicista. Žije a tvorí v Bratislave.

Inklinovanie k histórii a neskôr k vojenskej histórii a histórii chladných zbraní ovplyvnilo aj jeho výtvarné zameranie. Niektoré odborné publikácie si i sám ilustroval a podieľal sa aj na ilustrovaní kníh z rôznych vydavateľstiev. Výtvarne spracoval návrhy na šabľu dôstojníkov Pluku čestnej stráže prezidenta SR, ktorá nesie názov M – 1998 (M – model). Z jeho autorskej dielne pochádzajú aj výtvarné návrhy zbraní pre Čestnú stráž prezidenta SR – Historickú jednotku v dobových uniformách. Tu vytvoril návrhy pušky s kresadlovou zámkou a bodákom, patróntašky a šable pre dôstojníkov, ktoré boli prispôsobené historickej husárskej uniforme a reprezentačnej funkcii tejto jednotky. Boli tiež zrealizované výtvarné návrhy mečov, šablí, tesákov, nožov, či dýk pre rôzne inštitúcie a záujemcov z radov zberateľov. Jeho publicistická činnosť je pomerne pestrá. Odbornými článkami o histórii chladných zbraní, či o vojenských osobnostiach v histórii Slovenska prispieva do odborných časopisov na Slovensku i v Česku. Je členom Československej Napoleonskej spoločnosti (ČSNS) so sídlom v Brne, Medzinárodnej Napoleonskej spoločnosti (INS) so sídlom v Montreale, Slovenskej genealogickej a heraldickej spoločnosti, Slovenskej muzeálnej spoločnosti. Je členom SSS (Spolku slovenských spisovateľov).

Publikácie 
Majitelia obce Cífer a jej majetkových dielov (1992)
História fabriky Wlaszlovits v Štóse (1994)
Európske chladné zbrane dlhé (meč, kord, šabľa, paloš) (1991)
Európske chladné zbrane krátke (dýka, nôž, tesák, bodák) (1993)
Japonský meč - mýty, legendy a história (1992)
Čaro chladných zbraní (2001), táto kniha bola preložená do českého a poľského jazyka
Napoleon a Bratislava 1805 - 1809 (2005), v angl. jazyku na CD nosiči, študijný materiál na univerzite v Tallahassee (Florida)
Bratislavskí majstri kati (2006)
Rusovce, Oroszvár, Karlburg (2007), táto kniha bola vydaná k 800. výročiu prvej písomnej zmienky o obci
Jarovce, Villa Ban (2008), táto kniha bola vydaná k 800. výročiu prvej písomnej zmienky o obci
Šesť desaťročí Slovenskej filharmónie (2009), spoluautor
120. výročie Dobrovoľného hasičského zboru Bratislava - Jarovce, 1890 - 2010 (2010)
Legenda na rohu - Štefánka (2013)
Odsúdený č. 3359 Štefan Kiripolský (2016)
Lamač-Blumenau, história (2016), táto kniha bola vydaná k 750. výročiu prvej písomnej zmienky o obci, k 150. výročiu Bitky pri Lamači, k 70. výročiu pripojenia Lamača – ako mestskej časti k Bratislave
Čunovo-Sarndorf-Dunacsún, história (2018)
Rusovce, Oroszvár, Karlburg – reedícia 2018
Dúbravka - Pozsonyhidegkúta - Kaltenbrunn, história (2018)
Bitka pri Lamači (2019)
Zápisky z frontu (2020) frontový denník Ela Šándora, (text v slovenskom jazyku)
Kaviareň Štefánka - v premenách času (2021)
Zápisky z fronty (2021) frontový denník Ela Šándora, (text v českom jazyku)
Čestná stráž prezidenta Slovenskej republiky - história a súčasnosť (2021)

Slovenskí výtvarníci
Slovenskí publicisti
Osobnosti z Cífera